WesBank en Toyota konkel gloArgieffoto (Foto: Admiral_Lebioda/Pixabay) Die Mededingingskommissie het die voertuigfinansieringsinstansies FirstRand Bank Limited, WesBank en Toyota Finansiële Dienste SA (TFS) na die mededingingstribunaal verwys vir vervolging oor bewerings dat hulle die mark verdeel het deur die toekenning van kliënte of handelaars. Die kommissie se ondersoek het onthul dat WesBank en TFS ŉ ooreenkoms aangegaan het om die mark te verdeel deur kliënte of spesifieke handelaars in die mark toe te ken vir die verskaffing van voertuigfinansiering. Dit is ŉ oortreding van artikel 4(1)(b)i) van die Wet op Mededinging. Die voertuigfinansieringsmark sluit voertuigfinansiering, huur en finansiering vir handelaars in. FirstRand Bank Limited, deur WesBank, en TFS is betrokke by die verskaffing van finansieringsdienste. “Hulle moet dus teen mekaar meeding. Hulle het egter deur ŉ aandeelhouersooreenkoms saamgespan met ŉ klousule wat voorkom dat hulle teen mekaar meeding,” sê Siyabulela Makunga, woordvoerder van die kommissie. FirstRand, TSA en Toyota-motorfinansiering (VK) het elkeen ŉ 33,3%-aandeel in TSA. Hulle het ŉ aandeelhouersooreenkoms wat verskeie klousules bevat wat verbied dat WesBank voertuigfinansiering mag aanbied vir kliënte wat voertuie by gemagtigde Toyota-handelaars wil aankoop. Die ooreenkoms identifiseer die voertuie wat WesBank nie mag finansier nie. Dit sluit die “nuwe” Toyota, Lexus en Hino-voertuie in en enige “gebruikte voertuie” wat deur enige gemagtigde Toyota-handelaar verkoop word, buiten die McCarthy-groep. “Die reëling kom neer op markverdeling deur kliënte of verskaffers toe te ken – ŉ oortreding van die wet.” Makunga sê dié tipe samespanning is skadelik vir kliënte, omdat dit hulle ontneem van die voordele uit mededinging. Die kommissie versoek die tribunaal om die ondernemings met 10% van hul omset te beboet.